钦定古今图书集成/明伦汇编/官常典/第604卷 > 郑元韶
## 钦定古今图书集成/明伦汇编/官常典/第604卷 > 郑元韶

按《松江府志》：“元韶，字善夫，福建候官人。举乡荐，嘉靖
四十三年为松江府同知。操履端慎，练习吏治。郡民
符辰子为盗绞杀，取手钏去。疑市糕者张良，担头有
悬索。捕曹并缚其弟，考掠俱死。元韶时摄府篆，廉得
博徒邓复七销钏有左证，讯服诛之。迁刑部员外郎。
会巡抚林润采、张内蕴议，奏请履亩均粮，元韶以才”
望，就转按察司佥事，赐敕专理之。正德、嘉靖间，土田
等第数十，甲乙诡射，莫可勾稽。加以兵燹流亡，阡陌
淆乱。元韶身至田间，区画经界随径，遂为广袤。绘形
版籍，书其步积之数，乃量其腴瘠，分上中下三乡，以
定赋多寡。是时，元韶博访众议，又许民首实勿罪，故
事集而称平。复请以五年一编徭役，著为令。自是上
中民户，一年力役，得五载息肩云。